Diari Oficial de la Generalitat Valenciana


Sumari del DOGV 9008, del 29-01-2021 (2021/752)

RESOLUCIÓ de 19 de gener de 2021, del president del Consell Valencià de Cultura, per la qual es convoquen el concurs literari i el concurs de dibuix sobre com viure en confinament durant la pandèmia.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9008

Data del DOGV
:   29-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/752


Data del document
:   19-01-2021

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 19 de gener de 2021, del president del Consell Valencià de Cultura, per la qual es convoquen el concurs literari i el concurs de dibuix sobre com viure en confinament durant la pandèmia. [2021/752]  
Preàmbul  
Una bona part de la població mundial hem viscut vora un any d'una manera ben distinta de com solíem, per la pandèmia de la Covid-19: moltes morts pel virus, crisi econòmica i social, greus problemes en el sistema sanitari, confinaments i restriccions de contactes socials, canvis en les formes de treballar i d'estudiar i en les maneres d'afrontar el problema a tot arreu del món, crítiques des de diversos angles a la gestió de la crisi, i una angoixa general derivada de la incertesa pel futur; això no ho teníem previst, i no sabem encara els efectes que causarà en les nostres societats a mitjà i a llarg termini.  
El Consell Valencià de Cultura considera d'interés que s'hi pronuncien els que segurament han tingut un paper poc protagonista en aquest trasbals general: els xics i les xiques que cursen estudis d'ESO, Batxillerat i FP. Per això vol dedicar el concurs escolar literari i de dibuix de 2021 a escoltar les seues veus. «Viure en confinament durant la pandèmia», l'hem titulat. Com han viscut aquest temps, què en pensen, com creuen que els i ens afecta i afectarà. Com han rebut les crítiques que els han acusat, indiscriminadament, de comportaments irresponsables.  
  
Els seus plantejaments tenen interés justament perquè no responen a cap urgència determinada, no protagonitzen cap demanda sectorial ni hi estan sotmesos, no tenen encara capacitat d'influència social, política ni econòmica. Però el que han viscut i en pensen podria significar alguna cosa d'important per al futur; i per a nosaltres, com a institució adulta, és una antena preciosa cap a les noves generacions de ciutadans.  
  
  
València, 19 de gener de 2021.- El president: Santiago Grisolia García.  
  
  
ANNEX I  
Bases per a la concessió dels premis del concurs literari   
i del concurs de dibuix sobre com viure en confinament  
 durant la pandèmia  
  
Bases generals  
1) Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans del 20 d'abril de 2021, a la següent adreça:  
Consell Valencià de Cultura  
Per al concurs «Viure en confinament durant la pandèmia»  
Palau de Forcalló  
Carrer del Museu, núm. 3  
46588 València  
No s'admetran enviaments per correu electrònic.  
3) Un jurat, nomenat pel Consell Valencià de Cultura, seleccionarà tres treballs per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat elegisca, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen. El Consell Valencià de Cultura promourà la difusió de les obres premiades.  
5) A l'autor de cada treball premiat amb el primer, segon i tercer premi se li concediran cinc-cents euros (500,00 ?), quatre-cents euros (400,00 ?) i tres-cents euros (300,00 ?) respectivament, una medalla commemorativa i un diploma del Consell Valencià de Cultura.  
Aquestes quantitats econòmiques estan subjectes a les retencions i impostos corresponents aplicables en cada cas.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls premiarà amb dos mil quatre-cents euros (2.400,00 ?), una medalla commemorativa i un diploma del Consell Valencià de Cultura.  
En cas d'alumnes o centres premiats, el centre enviarà al Consell Valencià de Cultura la documentació necessària per a poder fer efectius els premis.  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 20 d'abril de 2021.  
  
8) El veredicte del concurs es farà públic en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte tindrà lloc el 28 de maig de 2021. El Consell Valencià de Cultura es reserva la possibilitat de modificar-ne la data.  
  
9) Els treballs no premiats podran ser retirats transcorreguts tres mesos des de l'acte de lliurament dels premis.  
10) La participació en el concurs implica el coneixement i l'acceptació íntegra de les bases.  
11) D'acord amb la Llei orgànica 3/2018 de protecció de dades personals i garantia dels drets digitals, s'informa que el responsable del tractament de les dades personals que es demanen per participar en el concurs és el Consell Valencià de Cultura. La finalitat del tractament és gestionar la seua participació en el concurs i donar publicitat als guanyadors del concurs i a l'acte de lliurament de premis.  
  
Informem que la participació dels premiats i dels representants dels centres que també siguen premiats en l'acte serà enregistrada en vídeo i difosa en qualsevol dels mitjans audiovisuals i/o espais web del Consell Valencià de Cultura o d'altres mitjans de comunicació. En conseqüència, és possible que la imatge dels participants siga captada, enregistrada i/o reproduïda de manera accessòria a l'activitat principal.  
  
Si l'activitat s'emetera en directe a través de qualsevol mitjà, la mera presència a la sala suposa que l'interessat necessàriament consent la captació, reproducció i/o emissió de la imatge. En els altres casos podrà oposar-se a l'ús posterior de les seues imatges indicant-ho en el moment de la seua intervenció.  
La legitimació per al tractament de les dades personals és el consentiment de l'interessat o dels seus representants a l'inscriure's, acceptar la política de privacitat i les bases del concurs. Les dades personals que es demanen no se cediran a tercers.  
Qualsevol interessat podrà, en qualsevol moment, exercir els drets d'accés, rectificació, supressió, limitació o oposició al tractament de les seues dades, inclòs el dret a retirar el seu consentiment prestat, per mitjà d'una instància que podrà sol·licitar al responsable del tractament. Pot presentar una reclamació davant de l'Agència de Protecció de Dades en el cas que no s'haja atés l'exercici dels seus drets.  
  
Es pot consultar informació addicional i detallada sobre el tractament de les dades en www.cvc.gva.es  
12) Una vegada comunicada al centre docent la relació d'alumnes i centres premiats, aquests hauran de retornar el document, que els enviarà el CVC, amb la informació relativa al tractament de les dades personals i el consentiment exprés dels interessats o dels pares/tutors per a la captura i tractament de la seua imatge i, si escau, la veu, durant la participació o presència en aquest concurs, així com la difusió a través de la web del CVC, de les seues xarxes socials i dels mitjans de comunicació.  
  
Els participants (en el cas que siguen menors de catorze anys, els pares, representants legals o tutors) i els representants dels centres docents respondran, en tot cas, de la veracitat de les dades facilitades, i el CVC es reservarà el dret d'excloure de la participació en aquest concurs a qualsevol alumne i/o representant de centre docent que haja facilitat dades falses o inexactes, sense perjuí de la resta d'accions que siguen procedents en dret.  
  
Bases del concurs literari  
1. Els textos presentats hauran de ser inèdits, escrits en qualsevol dels dos idiomes oficials de la Comunitat Valenciana i tractaran el tema de viure en confinament durant la pandèmia des de l'òptica de l'autor. o autora  
2. Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3. En cada text ha de constar, en lloc ben visible, el nom de l'autor o autora, el curs i el nivell als quals pertany i el centre docent.  
  
Bases del concurs de dibuix  
1. Les obres presentades hauran de ser originals i inèdites, i tractaran el tema de viure en confinament durant la pandèmia des de l'òptica de l'autor.  
2. Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica.  
3. Cada obra portarà un lema. En l'angle superior dret de la part posterior de l'obra es faran constar, en lletres majúscules, el nom de l'autor o autora, el curs i el nivell als quals pertany i el centre docent.  
  
4. Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5. El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.